એક આંચકા સાથે વિભાકરે કાર સ્ટાર્ટ કરી. ગેટ પર ઊભેલા સિક્યોરિટી ગાર્ડે સલામ કરી એની સામે હાથ હલાવીને વિભાકરે એની સલામની નોંધ લીધી. આ એની કાયમની આદત હતી. એણે અમુક શેઠિયાઓનું ઉદ્ધત વર્તન જોયેલું હતું. કામ કરનારો કોઇ નાનો માણસ આદરભાવથી સલામ કરે કે પ્રમાણ કરે, તો એની સામે નજર પણ કર્યા વગર જતા રહે. નાનામાં નાના માણસની લાગણીની કદર કરીને એને યોગ્ય પ્રતિભાવ આપવાની વિભાકરને ટેવ હતી. એને લીધે સચિવાલયમાં મહેસૂલ વિભાગના પટાવાળાઓ પણ એને આદરથી જોતા હતા.